ddrg/super_eurlex huggingface dataset:
KIRJALLINEN KYSYMYS E-0847/02 esittäjä(t): Mary Banotti (PPE-DE) komissiolle. Lentokenttäverot.



Virallinen lehti nro 277 E , 14/11/2002 s. 0095 - 0096



KIRJALLINEN KYSYMYS E-0847/02 esittäjä(t): Mary Banotti (PPE-DE) komissiolle (27. maaliskuuta 2002) Aihe: Lentokenttäverot Mihin toimiin komissio on valmis ryhtymään aikana, jona lentoliikennealaa saneerataan rajusti, taatakseen kohtuullisemman verotusjärjestelmän täytäntöönpanon ja sen, että yhden ja saman lentokentän kautta tehtävien matkojen kaksin- tai kolminkertaisesta verottamisesta tehdään nopeasti loppu? Matkustaja, joka ostaa lentolipun ja matkustaa Dublinista Lontoon Heathrowin kentälle ja sieltä Belgradiin, jonka jälkeen hän palaa Belgradista Lontoon Heathrowin kentälle ja lentää sitten sieltä Amsterdamiin, havaitsee, että nykyisen lentokenttäveroja koskevan järjestelmän tuloksena jokaiseen lippuun sisältyy 27,50 Englannin punnan suuruinen lisämaksu. Toisin sanoen sama matkustaja maksaa veron kolme kertaa oikeastaan yhdestä edestakaisesta matkasta. Loyola de Palacion komission puolesta antama vastaus (3. toukokuuta 2002) Lentokenttäverot on erotettava lentoasemamaksuista. Lentoasemamaksut, kuten matkustajamaksut ja laskeutumismaksut, ovat lentoasemien tulonlähde, joilla katetaan niiden toiminnoista aiheutuvia kustannuksia. Kansalliset viranomaiset sen sijaan perivät lentokenttä- tai ympäristöveroja eivätkä lentoasemat saa niistä tuloja. Lentoasemat yleensä vain perivät verot valtion puolesta. Tästä syystä verojen suuruus ja maksuperusteet määräytyvät kunkin jäsenvaltion veropolitiikan perusteella. Verosäädösten on kuitenkin oltava EY:n perustamissopimuksen palvelujen tarjoamisen vapautta koskevien yleisperiaatteiden ja erityisesti syrjimättömyys- ja suhteellisuusperiaatteiden mukaiset. Komissio haluaa todeta tässä yhteydessä lisäksi, että jos lentolippu sisältää useita kuponkeja (kuten matkan DublinLontooBelgradLontooAmsterdam lippu), jokaiseen kuponkiin on merkitty yleensä samansuuruinen lentokenttävero ja lentoasemamaksu, jolloin summa kattaa koko matkan verot ja maksut eikä sitä tarvitse maksaa jokaiselta osuudelta. Siten on todennäköistä, että parlamentin jäsenen mainitsema summa GBP 27,50 sisälsi koko matkan ei yksittäisten osuuksien verot ja maksut.
KIRJALLINEN KYSYMYS E-1020/02

esittäjä(t): Joan Colom i Naval (PSE) komissiolle

(12. huhtikuuta 2002)

Aihe: Talousarvion momenttien B2-1411 ja B5-3003 toteutus

Yhteisön vuoden 2002 talousarvion momentit B2-1411 (tuki ehdokasvaltioiden naapurialueille) ja B5-3003 (laajentumisen vaikutuksia ehdokasvaltioiden naapurialueilla koskeva pilottihanke) on vahvistettu.

Voiko komissio ilmoittaa, mitä toimenpiteitä on tuettu tai mihin toimiin se on ryhtynyt tai aikoo ryhtyä? Miten näiden budjettikohdille osoitettujen määrärahojen toteutus jakaantuu prosentuaalisesti maksusitoumusten ja maksujen kesken?

Michel Barnier'n komission puolesta antama vastaus

(6. kesäkuuta 2002)

Komissio aikoo myöntää ehdokasmaita reunustaville alueille (budjettikohta B2-1411) 30 miljoonan euron suuruisen tuen lisäämällä uuden toimintalinjan neljääntoista nykyiseen Interreg III -ohjelmaan, joita yhteisö toteuttaa yhdessä ehdokasmaitten kanssa. Komission tiedonannossa laajentumisen vaikutuksesta ehdokasmaita reunustaville alueille(1) tehdään ehdotuksia eri toimintamuotoja koskevista tavoitteista; uusi toimintalinja käsittäisi seuraavat alat: liikennejärjestelmien kehittäminen, laajentumisesta erityisesti kärsivien pienten ja keskisuurten yritysten (pk-yritysten) tukeminen sekä koulutusyhteistyön ja monikulttuurisen yhteistyön tukeminen, kieli- ja kulttuuriryhmien integrointia edistävät toimet mukaan luettuina. Erityistä huomiota on kiinnitettävä liikennettä ja pk-yrityksiä koskeviin hankkeisiin, jotka liittyvät välittömästi ympäristön kohentamiseen.

Komissio aikoo muuttaa edellä mainittuja ohjelmia yhdellä ainoalla komission päätöksellä. Maksusitoumus tehdään näin ollen komission tehtyä kyseisen päätöksen, ja maksut suoritetaan jälkikäteen Interreg III -ohjelmien nykyisten sääntöjen mukaisesti.

Ehdokasmaita reunustaviin alueisiin kohdistuvia laajentumisen vaikutuksia koskevan kokeiluhankkeen (budjettikohta B5-3003) osalta voidaan todeta, että komissio aikoo myöntää kaksi miljoonaa euroa rajaseutualueiden nuorisoa koskeviin toimenpiteisiin YOUTH-ohjelman perusteiden ja yksityiskohtaisten sääntöjen mukaisesti. Pk-yritysten tukemiseksi käytetään 18 miljoonaa euroa toimenpiteisiin, joilla pyritään parantamaan näiden yritysten kykyä reagoida laajentumisprosessin mukanaan tuomiin mahdollisuuksiin ja haasteisiin; työllisyys-, sosiaali- ja kulttuuritoimintaan, jonka painopisteenä on tiedottaminen ja tietoisuuden lisääminen, työllisyyden edistäminen ja rajatylittävä sosiokulttuurinen toiminta; paikallisten ja alueellisten elinten avustamiseen niiden valmistautuessa lisääntyneen muuttoliikkeen hallinnollisiin ja taloudellisiin vaikutuksiin sekä näiden elinten edustajien kansainvälisten yhteyksien ja verkostojen kehittämiseen.

Komissio valmistelee parhaillaan ehdotuspyyntöjä, jotka julkaistaan pian. Edellä mainittuihin kolmeen aihepiiriin liittyvän taloudellisen tuen painopiste on pk-yritysten tukemisessa.

(1) KOM(2001) 437 lopullinen.
KIRJALLINEN KYSYMYS P-1442/02 esittäjä(t): Dorette Corbey (PSE) komissiolle. Bellingwolden lähellä sijaitseva saksalainen tuulivoimalakeskus.



Virallinen lehti nro 301 E , 05/12/2002 s. 0146 - 0147



KIRJALLINEN KYSYMYS P-1442/02 esittäjä(t): Dorette Corbey (PSE) komissiolle (15. toukokuuta 2002) Aihe: Bellingwolden lähellä sijaitseva saksalainen tuulivoimalakeskus Alankomaiden Bellingwolden kunnan asukkaat kuulivat lokakuussa 1998 suunnitelmista rakentaa tuulivoimalakeskus Saksan puoleiselle alueelle, 200 metriä rajasta (ja noin 300 metrin päähän lähimmistä taloista). Keskus koostuisi kahdestakymmenestäkahdesta 132 metriä korkeasta tuuliturbiinista, joiden maksimikapasiteetti on 1,5 MW. Vastalauseiden jälkeen rakennettiin syyskuussa 2001 367 metrin päähän rajasta seitsemäntoista 135 metrin korkuista tuuliturbiinia, joiden maksimikapasiteetti on 1,8 MW. Tämä tuulivoimalakeskus aiheuttaa asukkaille häiriötä. Se saa aikaan melua, se varjostaa, häiritsee näköalaa, aiheuttaa maanpinnan väreilyä ja elektromagneettista häirintää ja johtaa kiinteistön arvon alenemiseen ja asumismukavuuden heikkenemiseen. Hanke voi aiheuttaa huomattavaa vahinkoa ympäristölle. Tämän vuoksi rakennusluvan myöntämiseen tarvitaan ympäristövaikutusten arviointia. 1. Voiko komissio ilmoittaa, onko hanke vastoin yhteisön lainsäädäntöä, etenkin yhteisön lintudirektiiviä (79/409/ETY(1)) ja luontotyyppidirektiiviä (92/43/ETY(2))? 2. Voiko komissio ilmoittaa onko tätä hanketta varten tehty direktiivin 85/337/ETY(3) mukainen ympäristövaikutusten arviointi? 3. Jos tällaista arviointia ei tehty, katsooko komissio, että on toimittu yhteisön lainsäädäntöä vastaan, minkä vuoksi komissio ryhtyy toimenpiteisiin? (1) EYVL L 103, 25.4.1979, s. 1. (2) EYVL L 206, 22.7.1992, s. 7. (3) EYVL L 175, 5.7.1985, s. 40. Margot Wallströmin komission puolesta antama vastaus (11. kesäkuuta 2002) 1. Parlamentin jäsenen toimittaman, Saksassa lähellä Alankomaiden Bellingwolden kuntaa sijaitsevaa tuulivoimalakeskusta koskevan tiivistelmän perusteella komissio ei ensinnäkään näe mitään osoitusta siitä, että kyseiseen tapaukseen voitaisiin soveltaa lintudirektiiviä (luonnonvaraisten lintujen suojelusta 2. huhtikuuta 1979 annettu neuvoston direktiivi 79/409/ETY) tai luontotyyppidirektiiviä (luontotyyppien sekä luonnonvaraisen eläimistön ja kasviston suojelusta 21. toukokuuta 1992 annettu neuvoston direktiivi 92/43/ETY). 2. Komissio ei myöskään näe erityisiä viitteitä siitä, että tuulivoimalakeskushankkeeseen olisi sovellettava tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annettua direktiiviä 85/337/ETY, sellaisena kuin se on muutettuna 3. maaliskuuta 1997 annetulla neuvoston direktiivillä 97/11/EY(1). 3. Parlamentin jäsenen antamien tietojen perusteella komissio ei pysty arvioimaan, onko tapauksessa rikottu yhteisön lainsäädäntöä. Komissio tutkii lisätiedot, jotka parlamentin jäsen mahdollisesti asiasta toimittaa. (1) EYVL L 73, 14.3.1997.
KIRJALLINEN KYSYMYS E-1604/02 esittäjä(t): Chris Davies (ELDR) komissiolle. Akamasin niemimaa (Kypros).



Virallinen lehti nro 277 E , 14/11/2002 s. 0229 - 0230



KIRJALLINEN KYSYMYS E-1604/02 esittäjä(t): Chris Davies (ELDR) komissiolle (5. kesäkuuta 2002) Aihe: Akamasin niemimaa (Kypros) Voiko komissio vahvistaa, että Kyproksen tasavallan kanssa käytävissä jäsenyysneuvotteluissa, jotka on määrä saada päätökseen Kööpenhaminan Eurooppa-neuvoston kokoukseen mennessä, komissio on jatkuvasti korostanut, että kaikissa investoinneissa on noudatettava yhteisön ympäristöalan lainsäädäntöä ja että erityisesti Natura 2000 -ohjelmaan todennäköisesti liitettävien alueiden pilaantumiseen johtavia toimenpiteitä on vältettävä, kuten komissaari Wallström teki selväksi kesäkuussa 2000. Milloin komissio otaksuu saavansa Kyproksen ehdotukset Natura 2000 -ohjelmaan sisällytettävistä alueista ja aikooko komissio vahvistaa, että jos alueet eivät ole riittävän suuria saaren kasvi- ja eläinkunnan täyden monimuotoisuuden suojelemiseksi, ehdotukset palautetaan uudelleen käsiteltäviksi? Onko komissio tietoinen laajalle levinneistä odotuksista, joiden mukaan Kyproksen hallitus aikoo ehdottaa Natura 2000 -ohjelmaan nimettäväksi vain osan Akamasin niemimaasta, vaikka hallituksen omat neuvonantajat suosittelevat paljon laajemman alueen sisällyttämistä, ja että hallitus aikoo sallia lukuisten matkailuaiheisten rakennushankkeiden toteuttamisen kiistanalaisella alueella? Lisäksi on ehdotettu, että maankäyttölupa voidaan antaa ennen aluetta koskevan Natura 2000 -ehdotuksen jättämistä. Mihin toimiin komissio voi ja aikoo ryhtyä varmistaakseen, että Akamasissa ei rakenneta mitään ennen Natura 2000 -ehdotusten jättämistä eikä myöskään ehdotusten jättämisen eikä komission suorittaman uudelleenarvioinnin ja lopullisen hyväksynnän välisenä aikana? Margot Wallströmin komission puolesta antama vastaus (12. heinäkuuta 2002) Komissio vahvistaa parlamentin jäsenelle, että komissio on jatkuvasti korostanut Kyproksen viranomaisille liittymisneuvotteluissa, että kaikkien tulevien investointien on oltava yhteisön ympäristölainsäädännön mukaisia. Komissio on myös tuonut painokkaasti esille, että jos jotain aluetta aiotaan ehdottaa liitettäväksi Natura 2000 -verkkoon, jo käynnissä olevat tai myöhemmät rakennushankkeet eivät saa vaarantaa alueen suojeluarvoja. Kyproksen on määrä toimittaa viralliset Natura 2000 -ehdotuksensa siihen päivään mennessä, jolloin se liittyy Euroopan unioniin. Kyproksen ehdotuksista on parhaillaan käynnissä julkinen kuuleminen, ja komission saamien tietojen mukaan menettelyä vastustetaan voimakkaasti. Komissio tutkii ehdotukset tarkkaan ja ryhtyy tarvittaviin toimenpiteisiin mahdollisten puutteiden tai laiminlyöntien korjaamiseksi. Komissio on tietoinen useista valituksista, joita on tehty Akamasin niemimaalla suunnitelluista rakennushankkeista, mutta komissiolle ei ole tehty ilmoitusta mistään asiaa koskevista lopullisista päätöksistä. Toimenpiteet, joita komissio voisi toteuttaa ennen Kyproksen liittymistä Euroopan unioniin, riippuvat siitä, mitä Kyproksen viranomaiset tarkkaan ottaen päättävät tässä asiassa.
KIRJALLINEN KYSYMYS E-0888/02 esittäjä(t): Cristiana Muscardini (UEN) komissiolle. Forteto.



Virallinen lehti nro 277 E , 14/11/2002 s. 0100 - 0101



KIRJALLINEN KYSYMYS E-0888/02 esittäjä(t): Cristiana Muscardini (UEN) komissiolle (2. huhtikuuta 2002) Aihe: Forteto Forteto on Toscanassa sijaitseva maatalousosuuskunta, joka saa julkisista varoista tukea 65 000300 000 liiraa päivässä alaikäisten lasten hoitamiseen. Forteton vastuuhenkilöistä kaksi on jo vuonna 1985 tuomittu alaikäisten seksuaalisesta hyväksikäytöstä ja pahoinpitelystä. Firenzen ylioikeuden vuonna 1985 langettaman tuomion jälkeen nuorisotuomioistuin käyttää edelleen Forteton palveluja huolimatta siitä, että Euroopan ihmisoikeustuomioistuin on tuominnut Belgiaan muuttaneiden italialaisten vanhempien kahden lapsen sijoittamiseen Fortetoon sekä langettanut 200 miljoonan liiran sakon ja vaatinut korvausten maksamista henkisistä kärsimyksistä. - Voiko komissio selvittää, ovatko Italian viranomaiset noudattaneet oikeuden päätöstä, jonka mukaan kaikki alaikäiset olisi välittömästi siirrettävä tästä lastenkodista ja Forteto poistettava lasten holhouslautakunnan käyttämien lastenkotien joukosta? - Voiko komissio asettaa tukintakomitean, joka selvittäisi todelliset syyt tuomion noudattamisen vastustamiseen? - Voiko komissio käynnistää EU:n selvityksen niiden 14 000 italialaislapsen tilanteesta, jotka on sijoitettu julkisista varoista tukea saaviin lastenkoteihin? Italiassa tämä tuki voi olla yli 600 euroa päivässä. - Voiko komissio tarkistaa, noudatetaanko alaikäisten lastenkotien toiminnassa lainsäädännön edellyttämiä eettisiä ja moraalisia periaatteita? António Vitorinon komission puolesta antama vastaus (3. kesäkuuta 2002) Komissio kiittää arvoisaa parlamentin jäsentä tämän kysymyksestä, mutta kiinnittää hänen huomionsa siihen, ettei komissiolla ole valtuuksia toimia kahden ensimmäisen pyynnön osalta, jotka liittyvät Euroopan ihmisoikeustuomioistuimen 13. heinäkuuta 2000 antaman tuomion (asia Scozzari ja Giunta v. Italia) täytäntöönpanoon Italiassa. Euroopan ihmisoikeustuomioistuimen antamien tuomioiden valvonta kuuluu nimittäin ihmisoikeuksien ja perusvapauksien suojelusta tehdyn Euroopan neuvoston yleissopimuksen 46 artiklan mukaisesti Euroopan neuvoston ministerikomitealle. Samasta syystä komissio katsoo, ettei sillä ole perussopimusten nojalla valtuuksia suorittaa arvoisan parlamentin jäsenen toivomaa tutkimusta.
KIRJALLINEN KYSYMYS E-1088/02 esittäjä(t): Emmanouil Bakopoulos (GUE/NGL) komissiolle. Henkilöautojen matkamittareiden lukeman muuttaminen.



Virallinen lehti nro 277 E , 14/11/2002 s. 0148 - 0148



KIRJALLINEN KYSYMYS E-1088/02 esittäjä(t): Emmanouil Bakopoulos (GUE/NGL) komissiolle (18. huhtikuuta 2002) Aihe: Henkilöautojen matkamittareiden lukeman muuttaminen Englantilaisen BBC-kanavan reportaasin mukaan (Lifting the bonnet -ohjelma 21. maaliskuuta 2002) Euroopassa on nopeasti kehittynyt ilmiö, että käytettyjen henkilöautojen matkamittareiden lukemia muutetaan tarkoituksena nostaa auton myyntiarvoa. Yhdessä kahdestatoista Englannissa myytävästä autosta matkamittarin lukemaa on muutettu siten, että se näyttää vähäisempää kilometrimäärää kuin autolla todellisuudessa on ajettu. Komissiolta siis kysytään: Aikooko se perustaa jonkin elimen, joka voi valvoa tällaisia käytäntöjä suojellakseen eurooppalaisia kuluttajia? Loyola de Palacion komission puolesta antama vastaus (4. kesäkuuta 2002) Komissiolle on aiemmin raportoitu BBC:n ohjelmassa Lifting the Bonnet esiin tuodusta kysymyksestä, joka koskee matkamittarin lukeman muuttamista ajoneuvon markkina-arvon lisäämiseksi. Tällä hetkellä ei ole olemassa mitään mekanismia, jolla käytäntöä voitaisiin valvoa yhteisön tasolla. Yhteisön vastuulla on kuitenkin direktiivejä, jotka koskevat ajokelpoisuuden testaamista, ja lisäksi tekninen komitea neuvoo tämän lainsäädännön mukauttamisessa niin, että tieturvallisuus sekä ympäristön ja kuluttajien suojelu otetaan huomioon. Komissio aikoo ottaa tämän kysymyksen esiin komitean tulevassa kokouksessa.
KIRJALLINEN KYSYMYS E-0789/02 esittäjä(t): Ursula Schleicher (PPE-DE) komissiolle. Eurooppa-koulujen uudistaminen.



Virallinen lehti nro 277 E , 14/11/2002 s. 0088 - 0088



KIRJALLINEN KYSYMYS E-0789/02 esittäjä(t): Ursula Schleicher (PPE-DE) komissiolle (19. maaliskuuta 2002) Aihe: Eurooppa-koulujen uudistaminen Tietääkö komissio Eurooppa-koulujen johtokunnan aikomuksista korottaa oppikurssien pitämisen edellytyksenä olevaa vähimmäisosanottajamäärää ja lisätä vieraalla kielellä annettavan opetuksen määrää? Neil Kinnockin komission puolesta antama vastaus (28. toukokuuta 2002) Jäsenvaltioiden ja yhteisöjen 17. kesäkuuta 1994 allekirjoittaman yleissopimuksen johdanto-osan mukaan Eurooppa-koulujen muodostamassa järjestelmässä otetaan täysimääräisesti huomioon jäsenvaltioiden vastuu opetuksen sisällöstä ja koulutusjärjestelmän järjestämisestä sekä niiden sivistyksellisestä ja kielellisestä monimuotoisuudesta. Johtokunta eli näistä kouluista vastaava hallitustenvälinen elin ei ole tehnyt eikä tarkastellut ehdotuksia nykyisen opetusryhmien koon muuttamisesta tai ensimmäisellä vieraalla kielellä annettavan opetuksen laajentamisesta.
KIRJALLINEN KYSYMYS E-1777/02 esittäjä(t): Laura González Álvarez (GUE/NGL) komissiolle. Uusi ympäristöhyökkäys Vigon vuonoalueella (Galicia, Espanja).



Virallinen lehti nro 277 E , 14/11/2002 s. 0245 - 0245



KIRJALLINEN KYSYMYS E-1777/02 esittäjä(t): Laura González Álvarez (GUE/NGL) komissiolle (24. kesäkuuta 2002) Aihe: Uusi ympäristöhyökkäys Vigon vuonoalueella (Galicia, Espanja) Galcian vuonot muodostavat ainutlaatuisen ekosysteemin, joiden ekologista, yhteiskunnallista ja taloudellista arvoa on mahdoton mitata. Jo useaan otteeseen olen kääntynyt komission puoleen valittaakseni toimista, jotka vaarantavat monia näistä vuonoista. Hiljattain olemme valittaneet maantäyttötöistä S. Simonin lahdella ja A Lagoan urheilusataman rakentamisesta (Teis, Vigo). Nämä ovat vain kaksi yli kymmenestä hankkeesta, jotka vaikuttavat peruuttamattomasti Vigon vuonoihin. Viime päivinä asukasyhdistykset, kalastuskillat, kulttuuriyhdistykset, ympäristöjärjestöt, yliopisto, merentutkimuslaitos, Espanjan oseanografian instituutti jne. ovat sopineet valittavansa uusimmasta ympäristöhyökkäyksestä: Arenalin maantäytöstä, jota satamaviranomainen suunnittelee ja joka kattaisi 208 000 neliömetrin alueen. Jällen rikotaan vakavasti elinympäristödirektiiviä ja direktiiviä ympäristövaikutusten arvioinnista sekä toimitaan EU:n rannikkoalueita koskevaa strategiaa vastaan. Mitä toimia komissio aikoo toteuttaa estääkseen tämän uuden ympäristöhyökkäyksen toteutumisen Vigon vuonoissa? Miten komissio aikoo turvata Galician vuonojen ainutlaatuisen ekosysteemin säilymisen? Margot Wallströmin komission puolesta antama vastaus (25. heinäkuuta 2002) Komissio ei ole tietoinen parlamentin jäsenen kysymyksessään mainitsemista tiedoista, jotka koskevat Arenalin maantäyttöhanketta Vigon vuonoalueella. Komissio on pyytänyt Espanjan viranomaisia kommentoimaan kysymyksessä esitettyjä tietoja voidakseen tarvittaessa varmistaa, että tapauksessa noudatetaan yhteisön lainsäädäntöä.
KIRJALLINEN KYSYMYS E-1222/02 esittäjä(t): Glyn Ford (PSE) komissiolle. Elohopeaa sisältävien amalgaamipaikkojen poistaminen.



Virallinen lehti nro 277 E , 14/11/2002 s. 0161 - 0162



KIRJALLINEN KYSYMYS E-1222/02 esittäjä(t): Glyn Ford (PSE) komissiolle (29. huhtikuuta 2002) Aihe: Elohopeaa sisältävien amalgaamipaikkojen poistaminen Amalgaamipaikkojen sisältämä elohopea aiheuttaa elohopeamyrkytystä. Amalgaamit on yhdistetty lukuisiin eri sairauksiin ja tauteihin, mukaan lukien Alzheimerin tauti, sydänsairaudet sekä hermoston ja immuunijärjestelmän sairaudet. Ruotsin hallitus kielsi amalgaamipaikkojen käytön maassa ja vuoden 1991 jälkeen se on maksanut 70 prosenttia kansalaistensa amalgaamipaikkojen poistamisesta aiheutuneista kustannuksista. Saksa on varoittanut tiettyjä henkilöryhmiä hammasamalgaamin käytön vaaroista. Voisiko komissio ilmoittaa, onko tällä hetkellä olemassa minkäänlaista amalgaamipaikkojen poistamista koskevaa EU:n lainsäädäntöä ja tehdäänkö parhaillaan aiheeseen liittyvää tutkimusta? Erkki Liikasen komission puolesta antama vastaus (27. kesäkuuta 2002) Komissio ilmoittaa arvoisalle parlamentin jäsenelle, että ei ole olemassa yhteisön lainsäädäntöä, joka liittyy amalgaamipaikkojen poistamiseen ja että jäsenvaltiot eivät tiedota komissiolle säännöllisesti aloitteistaan tällä alalla. Tutkimustoimien osalta komissio viittaa raporttiin Dental Amalgam A report with reference to the Medical Devices Directive 93/42/EEC(1) from an Ad Hoc Working Group mandated by DGIII of the European Commission 1998(2). Kuten komissio totesi vastauksessaan Anneli Hulthénin esittämään kirjalliseen kysymykseen E-0917/01(3) samasta asiasta, raportissa tultiin siihen johtopäätökseen, että kaikilla hampaan paikka-aineilla voi olla joitakin haittavaikutuksia ja että useimmat sisältävät myrkyllisiä ainesosia. Raportissa tultiin kuitenkin myös siihen johtopäätökseen, että tämänhetkisen tiedon mukaan hammasamalgaamien sisältämän elohopean väestölle aiheuttama riski on hyväksyttävää luokkaa. Hampaiden amalgaamipaikat ja muut paikka-aineet voivat aiheuttaa paikallisia reaktioita, jotka ovat suhteellisen harvinaisia; on myös tiedossa tapauksia, joissa hammasamalgaameja korvaavat aineet ovat aiheuttaneet vastaavanlaisia reaktioita. Raportin mukaan hampaiden paikkaamisesta amalgaamilla saadut hyödyt ovat huomattavasti todistettuja riskejä suuremmat, ja hyötyriskisuhde vastaa tällä hetkellä hyväksyttävää tasoa. Komissio ja kansalliset viranomaiset valvovat tarkasti hammasamalgaamien käyttöä läheisessä yhteistyössä muiden sidosryhmien kanssa sekä seuraavat valppaasti korvaavien aineiden kehittämistä ja niiden terveysvaikutuksia. (1) Neuvoston direktiivi 93/42/ETY, annettu 14 päivänä kesäkuuta 1993, lääkinnällisistä laitteista, EYVL L 169, 12.7.1993. (2) Saatavilla verkkosivulta http://www.nordiskadental.se/default.htm. (3) EYVL C 318 E, 13.11.2001.
KIRJALLINEN KYSYMYS P-1144/02 esittäjä(t): Bill Newton Dunn (ELDR) komissiolle. Valtiontuki.



Virallinen lehti nro 277 E , 14/11/2002 s. 0153 - 0153



KIRJALLINEN KYSYMYS P-1144/02 esittäjä(t): Bill Newton Dunn (ELDR) komissiolle (15. huhtikuuta 2002) Aihe: Valtiontuki Kuultiinko komissiota koskaan siitä, oliko kyseessä Euroopan unionin sääntöjen mukaan hyväksyttävä valtiontuki, kun Lincolnshiren kunnanhallitus osallistui vuosien 1999/2000 aikana 150 000 punnalla Holbeach Hurnissa toimivan QV Foods Limited -yrityksen tiloihin johtavan tien rakentamiseen? Mario Montin komission puolesta antama vastaus (21. toukokuuta 2002) Kaikille tienkäyttäjille tarkoitettujen uusien yleisten teiden rakentamista pidetään yleensä yleisenä infrastruktuuria koskevana toimenpiteenä eikä valtiontukena. Siitä ei sen vuoksi tarvitse tehdä komissiolle EY:n perustamissopimuksen 88 artiklan mukaista ilmoitusta. Komissiota ei ole kuultu mainitusta maksusta, eikä komissiolle ole siitä ilmoitettu.